钦定古今图书集成/明伦汇编/官常典/第749卷 > 颜孕绍 赵珽 姚汝明 陈三接 周而淳
## 钦定古今图书集成/明伦汇编/官常典/第749卷 > 颜孕绍 赵珽 姚汝明 陈三接 周而淳

按《明外史忠义传》：“孕绍，字赓明，曲阜人。崇祯四年进
士。除凤阳知县，调繁江都。行取给事中陈启新讦其
钻求翰林，调于外。寻由邯郸知县迁真定同知，守城
剿寇有功。十五年，擢河间知府。比岁大饥，死亡载道，
寇盗充斥，拊循甚至。闰十一月，城突被围，与参议赵珽，同知姚汝明，知县陈三接等坚守，援兵云集，率逗”
遛。孕绍知城必破，预集一家老穉于室中，积薪绕之，
而身往城上策战守。及城破，趋归官舍，举火焚室，衣
冠北向再拜，跃入火中，同死。珽，慈谿人。崇祯元年进
士。历知南安、候官二县，屡迁河间兵备佥事。一门十
四人悉被难。汝明，夏县人。天启元年举于乡，性孝友。
崇祯间，岁大歉，倾廪赈济，立义冢，瘗暴骸。授蠡县知
县，岁凶，惠政甚备。闻乡邑又饥，贻书其子，令赈救如
初。后官河间，与妾任同死。三接，文水人。举崇祯六年
乡试。知河间县，岁旱饥，人相食，三接至，雨即降。有疑
狱，数年不决，三接立决之。妻武氏贤三接，见封疆多
故，遣之归。答曰：“夫死忠，妻死节，分也。”三接巷战死，武
亦从之。珽赠太仆卿。孕绍光禄卿，汝明、《三接》并佥事。
有周而淳者，掖县人，初拜兵科给事，与同官六人分
督畿辅诸郡城守事。而淳甫至河间，城即被围，竟与
诸臣同死，赠太常少卿。